મસાલો આવ્યો એટલે સૌપ્રથમ શાક બન્યું, પછી લોટ બંધાયો એટલે સાથે લાવેલા પૂરી વણવાના (લોટના બનાવેલા લૂવા દબાવવાના) મશીનમાં હું પૂરી દબાવવા બેઠો અને બે જણ તેને તળવા અને ગોઠવવાના કામમાં લાગ્યા. પૂરી થઇ રહી એટલે સાથે લાવેલા દૂધ અને કેરીના રસ સાથે અમે થાળી તૈયાર કરી. બધાં ભેગા જમવા બેઠાં. રોટલા, પૂરી, કેરીનો રસ, શાક અને દૂધ, કોણ જાણે કેટલી પૂરીઓ અને કેટલા વાડકા કેરીનો રસ ખાઇ ગયો હોઇશ, શાક અને રોટલા પણ એવા જ સરસ અને છેલ્લે પીધું દૂધ. બાપુએ પણ મન દઇને જમાડ્યા.